***Прота Матеја Ненадовић (1777 - 1854)***

Слично као и код Вука, и Протини први језички и стилски огледи била су писма турским беговима и пашама и војни извештаји упућени Карађорђу. Тако се и код њега већ у првим невештим редовима наслућује будући списатељ. Разлика је једино у томе што он, пре Вука Караџића, пише народним језиком свога краја - оним истим који ће доцније Вук узети за основу народног књижевног језика. Истина, Прота ће касније, под утицајем славеносерпских писаца почети и да квари свој народни језик. Насупрот Вуку који иде од славеносерпског ка народном, он ће кренути обрнутим путем. Остаје, међутим, једно: Протино приповедање које зрачи епопејом буне непорециво је и неуништиво, па зато и мора да се воли - као што се воли рецимо народна Србија или пак слобода. Он се чува и памти као срж народног и људског - љубав за слободу и презир на зулум и зулумћаре. Зато је Прота и данас још увек жив, и чини саставни део наших данашњих љубави и мржњи, наших борби и прегнућа ка недосегнутим слободама које се још увек освајају.

*Мемоари* су најбоље сведочанство о животу и раду Проте Матеје Ненадовића у устанку. Заједно са другим устаничким вођама и он ће се последње четвртине 1813, по пропасти устанка, наћи у Аустрији, где ће у својству устаничког дипломатског емисара 1814. и 1815. године тражити од краљева и царева да се заузму за Србе у Београдском пашалуку - са којима су се Турци тако сурово обрачунавали. Захваљујући дневнику који је оставио ми смо у ситуацији да се упознамо са свим његовим потуцањима и обијањима прагова европских феудалаца који су били на страни сваке легалне власти и одбијали да пруче подршку раји у беспоштедној борби против Турака.

Кога све Прота није посетио, и на чија све врата није закуцао: посланике, министре спољних послова, тајне саветнике, канцелара Метерника, аустријског цара Франца! Руски цар Александар је чак и одбио да га прими у Бечу. Нико није хтео да узме у заштиту хришћане које је тих дана Сулејман - паша секао и набијао на колац. Узалудни су били и напори чувеног немачког научника Вилхелма Хумболта. Узалуд је Прота Матеја Ненадовић са Димитријем Давидовићем и Димитријем Фрушићем од децембра 1814. до маја 1815. године носио четрдесет и шест потресних докумената о страдању раје у Београдском пашалуку свима онима који су на Бечком конгресу одлучивали о судбини народа. Давали су му празна обешања, обмањивали, лагали, "српска проченија" бацали у акта... - данас га примали љубазно а сутра се правили да га и не познају.[[1]](#footnote-0)

Уверен да ће потресна документа ипак омекшати камена срца европске дипломатије он је дословно аустријском државном саветнику Пренеру рекао: "Ако нас и ви сви отерате, ми ћемо опет доћи, десет пута ако нас отерате, ми ћемо доћи и хиљаду пута доћи и за милост просити и прочаја". А то "милост" значило је оружје: пушке и топове које је емиграција тражила да би сама бранила рају од Турака.

Не добивши помоћ и подршку коју је очекивао Прота већ исте, 1815. године, заједно са Милошем Обреновићем, Павлом Цукићем и Петром Молером, напушта Беч и постаје један од четворице вођа новог устанка у Србији.

На бојном пољу, у устанцима, кад се водила битка с непријатељем, расла је и цветала Протина личност. Међутим, у потоњим нагађањима и погађањима с Турцима, као и у међусобној борби о власт, његов херојски ореол је бледео. Након Милошевог устоличења на кнежевској столици, у време када су Петру Молееру, Павлу Цукићу, Милентију Никшићу, Сими Марковићу, Карађорђу Петровићу, Младену Миловановићу... одлетале главе, Прота се, како сам каже, притајио. Осумњичен да је у народ уводио метеж, раздор и неслагање, па чак настојао и да га подели на партије, он ће 1822. године бити принуђен, да би спасао главу, да да изјаву како је "радио на издајству отаџбине". Милош ће га, затим, лишити свих звања и послати у родну Бранковину с налогом да се "у народна и политичка дела ни најмање не меша".

Истина, Милош му је то касније "опростио", али се Прота ипак 1831. године повлачи у Бранковину, где отвара основну школу и као кнежев пензионер, по сопственој жељи, учи децу. Ту у својој Бранковини, далеко од свега, политичких интрига и стравичне атмосфере у кнежевом конаку, почеће у тишини да пише *Мемоаре*. Тако усамљен неодољиво је подсећао на средњовековне летописце. Ту идентичност потврђује и веза *Мемоара* и летописа као жанра у коме се, уз неизбечно бележење историјских догађаја, казују и сећања на њих. Наведимо, примера ради, да су црквени летописи 18. и 19. века пуни мемоарских записа: место које Прота цитира из Хаџи - Румивовог боговаћског летописа у *Мемоарима*, не разликује се у стилском погледу од његових радова. Уз ограду - од оних кратких, сувих, телеграфских у којима он као писац није досегао до пуне мере.

Већ 1838. године Прота ће се вратити у политичи живот. Имаће видну улогу у страначким борбама - као један од уставобранитељских вођа. Политичка матица ће га, међутим, одвести у нежељеном правцу - бежећи од освете Обреновића, непомирљиви борац против Турака тражиће 1840. године заштиту портиног комесара у Београду. *Мемоари* ће остати назавршени! Патријархални устаник међу либералима неће се снаћи ни у свету новчаних односа. Претечен од времена, дубоко увређен, он ће последње године водити спор са ваљевском општином и изгубити парницу око воденице и земље које се прихватио у устанку.

Мада заокупљен многим пословима, Прота Матеја Ненадовић, се још у току устанка бринуо како да, за потомство, сачува истину о народном рату за слободу. Његова заоставштина броји око 700 писаних докумената: писама устаничких првака, војних извештаја, говора, прошенија. У ову "баштину" - како је Прота звао своју збирку сачуваних писама и других докумената из устанка - у старости, кад се повлачио са узбуркане политичке сцене, најрадије је у мислима одлазио.

Треба, мађутим, нагласити - мемоарско дело које нам је оставио није "обична" историографска, научна слика устаничке реалности, него њено транспоновање у литературу путем сећања на оно време које је било и прошло. Прота "Мемоаре" пише у старим данима, на уласку у шездесете, дакле, у оно време кад ми мисли не лете виш у оне године "у којима имам јоште да живим, него у којима сам живео".

Године су одбациле оно што по правилу и "тоне у вековима и забораву", оне небитне детаље које прашина заборава неумитно прекрива, а на рачун сећања на ствари које временом добијају нове, прецизније облике - јасне и пуне чак до потребе за литераланим обликовањем. Прота успева да васпостави устаничка времена чак и на даљини од тридесет и више година, и то тако што је отребио кукољ, развејао плеву, а оставио само зрновље - језгро, лепоту свога мемоарског текста и самог устанка.

Протина је намера била да каже истину и своје нејаке снове упути у живот. Само толико. А успео је да створи право поетско дело. Напросто - песник је надмашио историчара и педагога.

Пажљивом посматрачу не може измаћи из вида да су *Мемоари* састављени из три дела: житија кнеза Алексе Ненадовића, једног омањег путописа и сећања из самог устанка. Нит сећања је, свакако, повезала ова три дела у једну нераздвијиву целину, тако да се стиче утисак да су *Мемоари* писани у једном даху, да су начињени од једног комада, једног лива!

Најјача страна Протине прозе је мирноћа хероја навикнутог на крваву ратну стварност. У *Мемоарима* нема ни визија ни патетичних сцена - напротив. У овој се књизи пред очима читалаца не сударају војске, не севају ханџари нити ржу ати. Не. Прота је напросто казивач згода. Код њега нема јуначких долама, тока на прсима и раскошних коњских опрема. Он није Вишњић који казује само пресудне догађаје у устанку, нити пак Вук који заиста уме да наслика величанствену панораму боја на Чокешини или Равњу. Проту интересују живописни детаљи и људи. Он, са извесном склоношћу ка епистоларном исповедању, васпоставља прошлу лепоту херојских дана, доба своје младости, да би их урезао у душе потомства.

Рекли смо да је Прота миран - он не трчи за биткама и ратном славом, него се опрезно, дословно на свакој страници домишља како да противника обмане и нађе путеве који у једном општем метежу воде ка слободи. Но, нека дуде забележена и чињеница: Прота је јунак који у самом чину јунаштва не ужива колико рецимо хајдук Вељко, или пак Милош Стојићевић. Он се, пре свега, радује победи: диму запаљених турских ханова и градова.

Држећи се реалистичких основа Прота је у сећању веома лепо оживео лик свога оца, поетски га доградио, улепшао и начинио од њега идеал - властити и општенародни. Само се Вуков Хајдук - Вељко и јунаци *Горског вијенца* по херојској величанствености могу поредити са Алексом Ненадовићем. И он сам са свим индивидуалним особинама које су до танчина извучене постаје порука - да не говоримо о препознатљивости његовог гласа у стотинама устаника и јунака које упућује потомству са губилишта!

Истим маниром као и житије Алексе Ненадовића писани су и редови о самом устанку: краћим или дужим згодама, односно херојским причама које подичу књижевну вредност Протиног дела. Приче се, наравно, преплићу, међутим, једну ипак треба издвојити: ону о белом хату - причу о коњу и јунаку која се истопила у *Мемоарима*.

Бој око Ужица, пред нашим очима нижу се детаљи: час "околна брда као венац куда наша војска стоји", час Прота како заједно с момцима пуни топ гвожђем, "ковачким меховима усијатом". У близини гине барјактар Дамњан Миленковић из Кутишице. У вароши гори минаре док турски Цигани беже у шанчеве, "Срби јуришаше и са све стране запалише куће. Наши који су знали где је затворено око шездесет Срба варошана и сељака, отрче, обију затвор и пусте да не погоре".

Ту Прота застаје, успорава ритам и ужива у слици турског пораза. "Ко није погинуо или рањен, ил**’** не трчи унутра да пали и пљачка, но стоји као ја, на брду код топова, врло му је лепо било гледати божје чудо како сва варош уједанпут пламти. Ветра ни најмање нема да дува, но из даљине дигао се пламен у ведро небо и кад високо дим као дебео столп изиђе, онда се рашири облак од дима на подобие амбреле и озго лад начини".

Онда проговори, плач нејачи... Комешају се и ломе побеђени Турци док коначно не искупе 50.000 гроша и 80 коња и дају Србима за откуп. Јаков Ненадовић и Милан Обреновић броје новац и деле српским јунацима атове. Чини се све мирно! Све, осим у Проте! Он се сећа дана када је Фочић Мехмед - ага, чији се брат сада налази у опседнутом Ужицу, посекао његовог оца и одвео са собом ата из куће Ненадовића. Он више и не примећује коња кога њему нуде - најлепшег! "Нећу ја тога хата, него оћу онога хата, кога је Осман - ага дојахао у Ужице, то јест белог крхата, јербо је његов брат Фочић, када је мога оца посекао мога коња одвео".

Поново се све ускомешало, узалуд Турци, Јаков Ненадовић и Милан Обреновић убеђују Проту да је коњ кога му нуде бољи од Фочићева зеленка. Ништа не помаже: "Ваљо, не ваљо, ја хоћу онога кога је Фочић, зајашио, или ћу сада ја подићи војску, ударити на град и сам га узети".

Иза, наизглед, детињасте, неразумне, па чак и ирационалне тврдоглавости, крије се жива бол за оцем Алексом, оним умним кнезом и поносним јунаком који је са стратишта довикнуо крвнику: "Фочићу, Фочићу, не молим те за живот, него те само молим немој ме безчасном смрћу морити, но сабљом којом се јунаци губе".

Прота сад само једно зна: Фочићев брат не сме више, на српску срамоту, да јаше најбољега ата у Србији. Расрђен и пун мржње на турске јунаке који су вековима понижавали његов род, он поново креће војску на Ужице. Куме и моле Турци - предаће му крхата! Хоће они, али Фочић - главу даје, а ата не даје!

И поново сукоб, али овога пута између Фочића и Ужичана. И најзад! - под претњом да ће му на силу узети ата а њега изручити на милост и немилост Србима, он заповеди да изведу ата, али гола! Но, кад му Протини момци кажу да га неће и не смеју водити без добра такума, "онда изнесу сав коњски такум и кубуре сребрне и проче, добро га одену. Фочић се заплаче. Пољуби хата у чело, момци узму и доведу на Татинац".

Као што тренутак пре тога није уживао у плачу турске нејачи тако ни сада Прота не жели главу убичиног брата. Није му потребан ни ратни плен. Он се на свој начин свети убицама; одузимањем знака јуначког достојанства, оно што је јунаку најдраже: ата, опрему, јуначко оружје. Као што су некада Ненадовићеве одиве плакале за посеченим кнезом Алексом, нека и сада брат Мехмед - аге Фочића, разоружан и осрамоћен плаче за белим крхатом пред победницима у боју око Ужица.

Речи и мелодија старинске народне песме која је везана за Хајдук - Вељка овде сасвим лепо пристају уз јунака Проту: "Нека га јаше, јербо је бољи јунак од мене".

Има, има оваквих хомерских ситуација расутих по "Мемоарима". Често су јунаци код Проте мала деца. Љут што је на своју руку отишао на преговоре са Турцима и тиме се изложио директној опасности, више да га казни но што је истински веровао у своје речи, Карађорђе сумњичи Проту да је од Турака узео новац. Заиста, увреда јунака! Ни ракију коју му вожд нуди није могао да попије.

Преосетqив, чист, бескрајно чист Прота "плаче ка**’** мало дијете"! Јогунасто делују ови мрки дивови који су дигли рају на устанак и уздрмали царевину. Осетивши да је претерао вожд први попушта, али га грди и кад га смирује: "Ја не кажем да си ти неверан мени и народу. Но кажем да си луд"! Прота наравно кроз ту грдњу осећа да га Карађорђе воли и цени - деца, а тако велики јунаци!

Према самом Карађорђу Прота гаји посебну љубав. Он је за њега отеловљење устанка - увек на челу, са опанцима на ногама и пушком о рамену, одлучан, храбар, прек. Србима доноси победе, међу Турке сеје страх. Прота Вождов лик ствара детаљима из свакодневног живота који се и такав, моралним вредностима, диже изнад средине. Он је устаничка лепота и уједно вечна свежина Протиног дела.

Карађорђе је врховни командант, Младен Миловановић његов доглавник и државник, Доситеј - дипломат и просветитељ, Хајдук - Вељко Милош Поцерац - јунаци; а шта је Прота? Онакав какав живи у *Мемоарима*, једноставан, отворен, без амбиција да буде вођ и без склоности за кавгу, он је истовремено све: ратник и државник, дипломата, законодавац и јунак. Вазда свестан докле допире његова снага а прибран он се, још од првог дана не туче само с Турцима, но и са раскидачима, како назива колебљивце и опортунисте.

Ненамерно је створен, али зато леп Протин аутопортрет. Леп и јуначан, пун крви и пребијених ножева, изломљених кундака и посечених глава, пун патњи и умирања... Али, без страха од турских куршума - осим у сну. У сну је носио одсечнеу властиту главу док је на јави срљао у битке! Ноћу се мучио да главу усади на своје место док је по дану секао турске.

Бојао се једино воде - био је брђанин, планинац: "У планини почти одрастао, па како човек из једне помрчене собе у бели свет у снег погледи, тек му се одмах и вид занесе док мало очи протре. И ни један ни други предмет у очи није стати могао, јер му је предмет Врачар, Србија и отачаство сва чувства потпунило".

Као ратник и устаник Прота је лукав, разуман и опрезан - за разлику од других који су махом плахи и нагли. Зна да превари непријатеља, користи се уходама, да измами оружје од Турака! Кад други желе, у бесу, да пале ханове, он не да: изгореће жито а хране нема. Док Катић и Карађорђе воде преговоре с Турцима у Земуну пред аустријским генералом, неповерљив према Турцима, као обезбеђење Прота иза леђа вожду поставља страшног Пљакића.

Мудар и речит, као и Алекса, Прота на Дивану не уступа ни пред пашама, везирима, министрима и царевима. Једино он сме да изађе пред Карађорђа с предлозима на које овај нерадо гледа. У Србији Прота је један од твораца устанка, баш као и изван граница, па правобранилац сиротиње раје пред европском дипломатијом. Бавио се и политиком, вештије него и један од устаника, иако му она није много лежала на срцу. "Политика, да не рекнем лаж", написао је у *Мемоарима*.

Био је, поред тога, и државник: први председник Правитељствујушчег совјета - припадао је људима који су знали да раде и уређују. Као млад попа научио је парохијане реда у цркви, а као устаник начинио је законик и почео да суди по њему.

Трезвно, ненаметљиви, без крупних речи и патетике Прота се у *Мемоарима* залаже за демократске институције. Свакако да између његових схватања и демократизма либералног и антиклерикалног покољења педесетих и шездесетих година, има великих разлика. Прота је у првом реду патријархалан домаћин, Кучевић. Он ће, супротно Филипу Вишњићу, истаћи да су устанак повели богати и угледни људи.

Треба бити објективан, истина је ближа Проти него Вишњићу. Знаменитих устаника више је међу кнежевима, трговцима и свештеницима. Поменимо само имена кнежева : Васа Чарапић, Јанко Катић, Симо Марковић, Јаков Ненадовић, Милић Кекић, Милан Обреновић, Никола Грбовић, Стеван Јаковљевић, Теодосије, Милија Здравковић, Мишо Карапанџић, Павле Поповић, Максим Рашковић; трговцима: Карађорђе, Младен Миловановић, Петар Добрњац, Миленко Стојковић, Јевто Савић, Хајдук Вељко Петровић, Стојан Чупић, Хаxи-Продан Глигоријевић, Стеван Синђелић; свештеници: Прота Матеја, поп Лука Лазаревић, Милентије Стефановић, Милентије Никшић, буковачки прота Атанасије и други. Међу имућне су спадали и Павле Цукић и Станоје Главаш.

Уме, међутим, Прота и да прећути, да буде ситан да би био истинит. Прећуткује код детаља који би могли да науде угледу будућих Ненадовића. Само, не из сујете или из жеље да се покаже бољим но што јесте, но из патријархалне оданости роду, лози Немањића, о којој не жели да напише ни једну ружну реч.

Срећом, а ради пуне истине, о тим данима и догађајима имамо и једног другог сведока - Вука Стефановића Караџића.

Прота је уз све и писац, и то добар писац. Само, писац који не уме да пише ?! Оригинал његовог рукописа пун је грешака (саставља речи, изоставља слова, без тачака, запета, великих слова). "Напишите ви" - саветовао га је Вук - "тако као што причате, а ако почнете учено писати, ништа неће ваљати". И послушао га је.

Његова стваралачка снага је управо у самом говору. Он пушта јунаке да сами говоре и тако их литерално индивидуалише . Свако је код Проте свој, а сви су опет устаници, борци за слободу отачаства. Сви они говоре својим тоном, а опет општим - устаничким.

Овакво богатство говорног колорита, чије заметке налазимо у народном приповедању Прота је једноставно довео до савршенства. Тако нешто нећемо наћи чак ни у Стеријиним комедијама. Налажење животних детаља, такође је одлика Протиног стила. Илија Бирчанин и Алекса Ненадовић тако су оковани "да нису својим рукама ни леба до својих уста донети могли, него су их други зарањивали".

Прота ће, затим, први међу Србима оставити путописно дело трајне књижевне вредности: пето и шсето поглавље *Мемоара*. По свој прилици да је његов путопис рађен на основу неких бележака које је донео са пута у Русију, где је био у дипломатској мисији 1804. и 1805. године.

Његови су путописи занимљиви, пуни духа и ведрине. Причање је проткано згодама које живо илуструју атмосферу, људе и земљу кроз коју путује. Па онда хумор, који се у редовима о устанку осећа само местимице, нарочито је дошао до израза у путопису. Наивни патријархалци у судару с непознатом средином бивају смешни готово на сваком кораку - нпр. код Прозоровског, кад су се не знајући како да окрену шољу наливали чајем до у бескрај који им је нудила љубазна домаћица. Или у крчми у Клину, кад су се невешти у ложењу ватре, замало и погушили.

У основи - Прота је епичар. Чак му је и дух прозе епски. Међутим, не уме да описује бојеве, нити пак да широко, епски прича догађаје. Казивање му је живо, лако, задихано - али му се речи не размахују, епски не шире. У том делу Вукова проза делује далеко монументалније.

Прота не уме да начини анегдоту, која ће на крају имати поенту у којој наједном избије унутрашњи смисао казаног. Доста је код њега и сивих места - места са само историографском вредношћу. Ту је, опет, Вук уједначенији.

Међутим, кад стојимо пред *Мемоарима* стојимо ипак и пред ретком књигом. Пред књигом у којој је таленат победио списатељску невештину, а "истинитост доживљаја - недовољну стилску разуђеност текста". На крају, и сам језик, са пуно турских и славеносерпских речи даје књижевну аутентичност ове и данас живе књиге која без сумње спада у најбољу мемоарску литературу која је дата на српском језику.

Треба посетити Ваљево! Треба видети отупеле од крвавих сеча јатагане и ханџаре бегова и ага како под стаклом мирно леже. Треба прочитати поетске написе урезане у железо на турском језику као сведочанство о спремности њихових ондашњих власника да умру за веру и Алаха: "Нож нека је у руци, а у срцу слављење Алаха"; "О Мухамеде, заузми се, твој следбеник Ибрахим", "Његовог власника учини победоносним и славним".

Треба видети како на зиду висе сабље, камије и слике Илије Бирчанина, Алексе Ненадовића, Лазара Мутапа, Јакова Ненадовића, Петра Молера, Симе Ненадовића, браће Недића, Јовице Милутиновића о особито портрет Проте Матеје Ненадовића - писца међу устаницима и устаника међу писцима.

Јунаке, који су јунаштвом надмашили славу Мухамедових поклоника!

1. 6. маја.Одем рано, нема за аудијенцију ништа решенија. После подне оде г. Давидовић ког г. Врбе и донесе писмо да је његово величество изволело 8. сего у 8 сати давати нам аудијенцију.

   1. маја 1815. године (20. маја римског). Одем са г. Давидовићем код јего император (ског) величанства Франца првога. По обичном поклоненију представимо: како су Срби били Турцима послушни, но Скопљак - паша, везир београдски, заиште од најбољих фамилија 3 хиљаде момака да погуби, како су ти осуждени уплашили се и побегли, како су други устрашени к њима сојединили се и на оне Турке напали који су Србе убијати хтели и тако су неке побили, а друге из српских села протерали, и да се народ решио веће сав погинути, а садашњим Турцима не могу покорни бити, но молимо да би с прочим својим сојузницима код султана учинио да други везир кога Срби бгенишу дође и прочаја. - Император: "Ви сте упливали у једну воду из које ћете мучно испливати. Ја вас сажаљујем и рад сам да испливате, а све знам што сте трпели, мени је од граничних команди познато". - Ваше величество, ми нисмо упливали у ту воду од какве наше силе и непокорности султану, но нућда нас приморала, гора него 1813. год (ине), кад се нас пола у Сави подавило, а пола под вашу заставу пребегли. Па кад се сада на суву давимо, боље једаред на воду напливати, па ко се удави, а ко остане. А ако ваше величество са прочим сојузником и само мали прст помоћи пружите, то се надамо да }емо мо}и коликогоде испливати, а ако ли не пру`ите, а ми }емо се и на суву подавити. - (Кад сам рекао "мали прст" цар запита Давидовића: "Шта је то мали?") Император: "Но ја вам ни{та помо}и не могу, ја сам сада у пријатеqству с Турцима. А {то и{тете и какву помо}?" - На то ја кажем: "Само ону милост коју сте имали српском народу од лета 1804. до паданија српског 1813. год (ине)". Император рекне: "Шта сам ја и пре чинио, само једаред, и то мало, дао вам барута и олова". "Ваше величество, опет онако мало и просимо као у оно време. И оно оружје секвестрирато да даду". Император: "Е, да вам дам пушке да пуцате на Турке". - "Не да пуцамо, но да се бранимо, док нас ваше величество са прочим сојузницима заштитите". - На то император упита ме: "Јесте ли били код императора Александра?" Ја одговорим: "Просили дмо, пак нас не пуштају к себи". Император рекне: (које ми је чак после Давидови} казао) "А вражје политике, мисли он да нико не зна шта они са Србима раде! А што вас не пусти к себу? Ал**’** ваљда неће зато што је у мом двору. - а то је свеједно". Затим молимо ми и то да емигранти (бегнци) могу се слободно у Србију вратити. На то император: "А ко вам брани? - Хоћеш ли и ти ићи кући? "Ја одговоеим: "Хоћу, ваше величество, како нам прошену милост поклоните". На то он нам каже да причекамо јошт у Бечу док нам одговор даде,

   15. маја. Оде г. Давидовић у канцеларију и питао за одговор, и казали му до 5 дана да дође.

   1. маја. Оде опет г. Давидовић, но казали му да је послано г, Метернику. - Тај дан одем са г. Давидовићем у штапску канцеларију где изађе пред нас г. Пренер. Питали смо га за одговор, но он каже нам да нема ништа. Представимо му каква је молба и како се може народу помоћи, а колико је интерес царства у том српском народу , но он каже: "Све то знам, но сад није могуће, таква су опстојатељства и ми сажаљујемо". - Молимо га да он све наше речи изјави фиршту Метернику, и од своје доброте срца да распространи. Он одговори: "Хоћу, и дођите за три дана, шта фиршт одговори, знаћете". Међутим, казали смо му како нас је император добро примио и како нам је казао дати одговор.

   23. маја била је велика парада зато што је Неапољ добивен.

   1. маја. Одемо у 12 сати и причекамо у сали. Изађе државни саветник г. Пренер и каже: "У овом садашњем опстојатеqству и у овом магновенију ништа вам одговорити, нити вам по жељи вашој што можемо помоћи. нити се од нас надајте". Ми кажемо да немамо куда ићи, но јоште хоћемо херцегу Рајнеру, "и ако нас и он и сви ви отерате, ми }емо опет до}и, десет пута ако нас отерате, ми }емо и хиљаду пута доћи, и за милост просити и прочаја". - Пренер: "Ја вам на оно прво ваше прошеније од стране г. Метерника то одговарам, а ви радите како хоћете“.

   1. јунија. С г. Давидовићем одем г. Пренеру, питамо га: "Је ли дошо једно прошеније на императора од српскога народа, послато преко земунског генерала Червенке и Генерал - команде, под датумом 16, и има ли какав одговор на све? "Он одговори: "Ми не знамо, да је може бити Генерал - команда управо у главни квартир на цара послала, зато морамо чекати на одговор". Ми смо опет поновили наша досадашња моленија, како за храну, оружје и проче. На то он одговори: "Ми смо писали и доздо одговорили су да српског оружја више и нема код нас. А што се тиче од нас помоћи, сад, у овом магновенију, ништа вам помоћи не можемо, јербо и сами видите како је". [↑](#footnote-ref-0)